Björn Savén

Björn Erik Savén (s. 29. syyskuuta 1950) on ruotsalainen teollisuusmies ja sijoittaja. Hän on IK Investment Partnersin (aiemmin Industri Kapital) perustaja, entinen toimitusjohtaja ja hallituksen puheenjohtaja. IK on Euroopan johtavia pääomasijoittajia, joka keskittyy yritysostoihin Pohjoismaissa, Benelux-maissa sekä Saksassa ja Ranskassa. Sen kokoamien rahastojen kokonaisarvo on noussut yli 14 miljardiin euroon.

Koulutus 
Björn Savén on valmistunut Tukholman kauppakorkeakoulusta, minkä lisäksi hän on suorittanut MBA-tutkinnon Harvard Business Schoolissa.

Perhe 
Björn Savénilla on vaimonsa Ingerin kanssa kolme aikuista lasta. Savénin isä oli rakennusaineyritys Ytongin (Yxhult AB) toimitusjohtaja.

Ura 
Björn Savén työskenteli 1972–74 eri tehtävissä amerikkalaisessa Gulf Oilissa sekä 1976–88 ruotsalaisessa toimisto- ja vähittäistavarakonserni Esseltessä. Vuonna 1988 hän perusti Industri Kapitalin, joka vuoteen 1993 asti toimi Skandinaviska Enskilda Bankenin investointipankin Enskilda Securitiesin osana. 

Savén oli pääomasijoitusten pioneeri Pohjoismaissa ja manner-Euroopassa. Hän kokosi ensimmäisen pääomasijoitusrahaston Pohjoismaissa. Se keskittyi pääasiassa keskisuuriin yrityksiin ja niiden aktiiviseen kehittämiseen. Hän oli IK:n toimitusjohtaja 1989–2008, aktiivinen hallituksen puheenjohtaja 2008–11 ja sen jälkeen IK Investment Partnersin hallituksen puheenjohtaja.

Savén on ollut myös hallituksen jäsen pohjoismaisessa Nordea-pankissa, ruotsalaisessa teollisuuskonserni Alfa Lavalissa (varapuheenjohtajana), ruotsalaisessa voimayhtiö Vattenfall AB:ssa, norjalaisessa kulutustavarakonserni Orkla ASA:ssa (varapuheenjohtaja) ja suomalaisessa teollisuusnosturien valmistaja Konecranes Oyj:ssa (puheenjohtaja).

Savén oli Brittiläis-ruotsalaisen kauppakamarin puheenjohtaja Tukholmassa 2005–11 sekä on Iso-Britannian Ruotsalaisen kauppakamarin hallituksessa ja työvaliokunnassa. Hän on Ruotsin Kuninkaallisen tiedeakatemian (IVA) jäsen ja oli sen varapuheenjohtaja 2008–11. Hän kuuluu myös Ruotsin Ulkopoliittiseen yhdistykseen (Utrikespolitiska samfundet), joka on Ruotsin Ulkopoliittisen instituutin emoyhteisö.

Hyväntekeväisyys 
Savén on vaikuttanut merkittävästi Suomen korkeakoulutuksen ja suomalais-ruotsalaisten kulttuurisuhteiden edistämiseen. Vuonna 2001 hän perusti apurahan tukemaan nimenomaan suomalaisten lahjakkaiden jatko-opiskelijoiden opintoja Yhdysvaltain parhaissa yliopistoissa. Savén on Aalto-yliopiston pitkäaikainen tukija sen perustamisesta lähtien. Vuodesta 2021 hän on rahoittanut Aallon vetytutkimusta uusiutuvan energian varastoimiseksi. 

Lisäksi Savén on merkittävä lahjoittaja ja tukija Ruotsin Hjärt-Lungfondenissa, Englannin äitiyshoivahuollon hyväntekeväissyysyhteisö Tommyssa ja Lontoon National Portrait Galleryssa.

Kunnianosoituksia 
 Hänen Majesteettinsa Ruotsin Kuninkaan 12. kokoluokan kunniamerkki serafiimiritarikunnan nauhalla huomattavista suorituksista Ruotsin elinkeinoelämässä 
 Suomen Leijonan ritarikunnan komentajamerkki 2008
 Ranskan kunnialegioonan ritari 
 Saksan liittotasavallan ansiomitalin ensimmäisen luokan ritari
 Belgian ja vastaavasti Puolan ritari
 Tukholman kauppakorkeakoulun kunniatohtori 2011
 Lundin teknillisen korkeakoulun kunniatohtori
 Helsingin Svenska handelshögskolanin (Hanken) kunniatohtori 1999
 Bulgarian tiedeakatemian jäsen ja kunniatohtori
 Manchester Collegen Honorary Fellow ja Master of Arts sekä Oxfordin yliopiston Chancellor´s Courtin jäsen.
 Suomalais-ruotsalaisen kulttuurirahaston ansiomitali
 Liègen yliopiston Medaille du Bicentenarie

Lähteet 

Ruotsalaiset yritysjohtajat
Vuonna 1950 syntyneet
Elävät henkilöt